POZIV STOŽERA CIVILNE ZAŠTITE OPĆINE DONJA VOĆA
Radi sigurnosti vatrogasaca i građana dostavite podatke o fotonaponskim i baterijskim sustavima
Stožer civilne zaštite Općine Donja Voća upućuje poziv svim fizičkim i pravnim osobama s područja Općine Donja Voća koje na svojim objektima imaju instalirane fotonaponske elektrane i/ili baterijske sustave za skladištenje električne energije da Općini dostave osnovne podatke o navedenim sustavima.
Podaci se prikupljaju prvenstveno radi povećanja sigurnosti vatrogasaca i drugih žurnih službi prilikom intervencija na objektima na kojima su instalirani fotonaponski sustavi.
Fotonaponski paneli i pripadajuća električna oprema zahtijevaju poseban oprez prilikom vatrogasnih intervencija, osobito zbog pristupa krovnim površinama, mogućnosti prisutnosti električnog napona te potrebe za sigurnim isključenjem električne energije u građevini zahvaćenoj požarom. Posebnu pozornost zahtijevaju i baterijski sustavi za skladištenje električne energije koji, u slučaju požara ili oštećenja, mogu predstavljati dodatni rizik za vatrogasce i druge osobe koje sudjeluju u intervenciji.
Cilj Općine Donja Voća je prikupiti podatke o objektima na kojima se nalaze takvi sustavi kako bi nadležne službe u slučaju potrebe mogle pravodobno raspolagati informacijama važnima za sigurnije i učinkovitije provođenje intervencije.
Potrebno je dostaviti sljedeće podatke:
· adresu objekta na kojem je sustav instaliran
· vrstu objekta: obiteljska kuća / kuća za odmor / pomoćna građevina / poslovna ili proizvodna građevina / drugo
· instaliranu snagu fotonaponskog sustava u kilovatima (kW)
· način korištenja energije: sustav spojen na elektroenergetsku mrežu / sustav bez priključka na mrežu (off-grid)
· podatak postoji li na objektu baterijski sustav za skladištenje električne energije.
Pozivamo sve građane, obrtnike, poduzetnike, ustanove i druge vlasnike odnosno korisnike objekata s ugrađenim fotonaponskim ili baterijskim sustavima na području Općine Donja Voća da dostave navedene podatke.
Podaci se mogu dostaviti:
elektroničkom poštom: opcina@voca.hr
ili osobno u prostorijama Općine Donja Voća:
Općina Donja Voća
Donja Voća 26C
42245 Donja Voća
Prikupljanjem ovih podataka želimo dodatno unaprijediti preventivne aktivnosti sustava civilne zaštite te omogućiti vatrogascima što sigurnije postupanje prilikom eventualnih intervencija.
Zahvaljujemo svim građanima i poslovnim subjektima na suradnji i doprinosu sigurnosti naše zajednice.

